สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 25 ส.ค.58
25 ส.ค. 2558

– เงินเยนอยู่ที่ 119.66 เยน/ดอลลาร์ จากช่วงเช้าที่ระดับ 120.00 เยน/ดอลลาร์
– เงินยูโรอยู่ที่ 1.1530 ดอลลาร์/ยูโร จากช่วงเช้าที่ระดับ 1.1535 ดอลลาร์/ยูโร
– ดัชนี SET ปิดวันนี้ที่ระดับ 1,323.88 จุด เพิ่มขึ้น 22.82 จุด หรือ 1.75% มูลค่าการซื้อขาย 60,200.19 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 3,351.83 ล้านบาท (SET+MAI)
 
– นายวีรพงษ์ รามางกูร อดีตรองนายกรัฐมนตรี  กล่าวว่า ภาวะเศรษฐกิจไทยขณะนี้เข้าขั้นวิกฤติเพราะส่งออกหดตัว ธุรกิจต่างๆ ขาดทุน โดยเฉพาะเอสเอ็มอีทยอยล้ม ขณะที่หนี้ไม่ก่อให้เกิดรายได้ (NPL) ของสถาบันการเงินปรับตัวสูงขึ้น ทั้งนี้ อัตราการขยายตัวของเศรษฐกิจปีนี้ถือว่าต่ำมาก โดยภาวะเศรษฐกิจมีลักษณะเป็น U shape ก้นยาวไปถึงสิ้นปีนี้
– พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) มอบหมายให้นายสมคิด จาตุศรีพิทักษ์ รองนายกรัฐมนตรี ดูแลงานกระทรวงหลักทางเศรษฐกิจทั้ง 7 กระทรวง รวมทั้งกระทรวงต่างประเทศ เนื่องจากเห็นด้วยกับแนวนโยบายที่นายสมคิดเสนอมา และได้มอบนโยบายให้รัฐมนตรีใหม่ทำงานอย่างต่อเนื่อง โดยยืนยันว่าการทำงานทุกอย่างยังเป็นไปตามโรดแมพ 2559
– นายสมศักดิ์ โชติรัตนะศิริ ผู้อำนวยการสำนักงบประมาณ เตรียมเสนอมาตรการกระตุ้นเศรษฐกิจชุดใหม่เข้าสู่ที่ประชุมคณะรัฐมนตรี (ครม.) ในสัปดาห์หน้า
– นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เผยผลสำรวจดัชนีความเชื่อมั่นภาคอุตสาหกรรมในเดือน ก.ค.58 อยู่ที่ 83.0 ลดลงจาก 84.0 ในเดือน มิ.ย.58 โดยดัชนีฯ ยังคงปรับตัวลดลงเป็นเดือนที่ 7 ติดต่อกัน
ทั้งนี้ ส.อ.ท. เตรียมเสนอภาครัฐกระตุ้นเศรษฐกิจทั้งการเร่งโครงการโครงสร้างพื้นฐาน ช่วยผู้ประกอบการในการหาแหล่งเงินทุน รวมไปถึงราคาสินค้าเกษตรที่ปัจจุบันยังตกต่ำอยู่ เพื่อช่วยกระตุ้นการบริโภคภายในประเทศโดยเฉพาะในส่วนของรากหญ้า ที่เป็นประชากรกลุ่มใหญ่ของประเทศ
– ธนาคารกลางจีนประกาศปรับลดอัตราดอกเบี้ยและอัตราการกันสำรองของธนาคารพาณิชย์ (RRR) ในวันนี้ พร้อมกับยอมรับว่า เศรษฐกิจของประเทศยังคงเผชิญกับแรงกดดันช่วงขาลง
– นายฉู หงปิน หัวหน้านักเศรษฐศาสตร์ด้านเศรษฐกิจจีนของเอชเอสบีซี คาดเศรษฐกิจจีนจะกระเตื้องขึ้นในช่วงครึ่งหลังของปีนี้จากมาตรการสนับสนุนการขยายตัวทางเศรษฐกิจที่คาดไว้ แม้ว่าตลาดมีความผันผวน ภาคการผลิตซบเซาและเงินหยวนอ่อนค่าลงเมื่อเร็วๆนี้
– คณะกรรมการเพื่อการพัฒนาและปฏิรูปแห่งชาติของจีน (NDRC) เปิดเผยแถลงการณ์บนเว็บไซต์ว่า จีนจะสามารถบรรลุเป้าหมายการเติบโตทางเศรษฐกิจในปี 2559 ตามรัฐบาลกำหนดไว้ได้
– นายนาจิบ ราซัค นายกรัฐมนตรีมาเลเซีย กล่าวในวันนี้ว่า รัฐบาลจะจัดตั้งคณะกรรมการด้านเศรษฐกิจชุดพิเศษเพื่อรักษาการเติบโตทางเศรษฐกิจของประเทศอย่างต่อเนื่อง ท่ามกลางความท้าทาย และภาวะไม่แน่นอนทางเศรษฐกิจในปัจจุบัน
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงปรับลดลง 102 ดอลลาร์ฮ่องกง ปิดที่ระดับ 10,628 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,151.14 ดอลลาร์สหรัฐ/ทรอยออนซ์ ลดลง 11.05 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
 
ที่มา: สำนักข่าวอินโฟเควสท์